Pta-man verdwyn by SodwanaSodwana (Foto: safarinow.com via NSRI) Die soektog na ŉ vermiste 28-jarige man van Pretoria duur voort nadat hy Saterdag by Sodwana, noord van Richardsbaai in KwaZulu-Natal, verdwyn het. “Die man het glo saam met kollegas in die see geswem toe hulle in ŉ sleurstroom beland het,” het Craig Lambinon, woordvoerder van die Nasionale Seereddingsinstituut (NSRI), in ŉ verklaring gesê. “Die man is dieper in die see ingetrek deur een van die systrome voor hy verdwyn het.” Twee van die man se kollegas het ook in die moeilikheid beland, maar hulle kon veilig weer by die kuslyn uitkom. “Personeellede van die plaaslike iSimangaliso-vleilandpark, marienebeamptes van Ezemvelo en die Suid-Afrikaanse Polisiediens het Saterdag, teen omstreeks sonsondergang, ŉ omvattende kuslynsoektog van stapel gestuur. Die soektog het tot laataand met soekligte voortgeduur, maar daar was geen teken van die vermiste man nie,” het Lambinon bygevoeg. Met die eerste lig Sondagoggend is die soektog hervat. “Plaaslike duikmaatskappye en vissermanne het ook aan die soektog deelgeneem, maar daar was steeds geen teken van die man nie.” Die polisie het Maandag die soektog voortgesit en ŉ polisie-duikeenheid het ook by die soektog aangesluit. “ŉ Honde-eenheid, soek- en reddingspan en ŉ polisiehelikopter is ook ontplooi. “Daar is steeds geen teken van hom nie. Hy het vermoedelik verdrink,” het Lambinon bygevoeg. “Die man se familie is deur owerhede gekontak.” Die man se naam is nog nie bekend gemaak nie.